16. ΝΟΜΟΣ υπ’ αριθ. 2017 της 6/10 Μαρτ. 1952 Περί κυρώσεως των υπ’ αριθ. 608/1949, 663/1949, 860/1950 και 1077/1950 Πράξεων του Υπουργικού Συμβουλίου κλπ. Άρθρ.1.-(Κυρούνται αφ’ ης εξεδόθησαν αι υπ’ αριθ. 608/29.7.1949, 663/12.8.1949, 860/6.9.1950 και 1077/10.11.1950 πράξεις του Υπουργικού Συμβουλίου). Άρθρ.2.-Επιτρέπεται εφεξής όπως τα της συγκροτήσεως Επιτροπών δια την εν τω Εξωτερικώ ποιοτικήν και ποσοτικήν παραλαβήν των δια τας ανάγκας των συμμοριοπλήκτων αγροτών και κτηνοτρόφων της χώρας προμηθευομένων ειδών, τα του καθορισμού και του τρόπου της καταβολής της ημερησίας αποζημιώσεως και των οδοιπορικών εξόδων των εκ των Μελών αυτών ξένων υπηκόων, ρυθμίζονται δια πράξεων του Υπουργικού Συμβουλίου. Άρθρ.3.-1.Δια την εξυπηρέτησιν του εις την Δ/σιν Εποικισμού Υπουργείου Γεωργίας, ανατεθέντος έργου της ανασυγκροτήσεως της γεωργικής οικονομίας των συμμοριοπλήκτων αγροτών επιτρέπεται η πρόσληψις 50 κατ’ ανώτατον όριον προσωρινών υπαλλήλων.  «Αι προσλήψεις των υπαλλήλων τούτων θα γίνωνται δι’ αποφάσεως του Υπουργού Γεωργίας και δια συμβάσεως εργασίας προθεσμίας ουχί μείζονος του ενός έτους, δυναμένης, ν’ ανανεωθή δια νεωτέρας ομοίας αποφάσεως. Δια της αυτής ως άνω αποφάσεως θα ορίζωνται τα προσόντα, η αμοιβή και οι εν γένει όροι εργασίας των προσλαμβανομένων υπαλλήλων. Δια το εν λόγω προσωρινόν επί συμβάσει προσωπικόν της Δ/νσεως Εποικισμού ο από της λήξεως των σχετικών συμβάσεων εργασίας των συναφθεισών εντός του οικονομικού έτους 1954-1955 και μέχρι της επαναπροσλήψεώς του διαδρομών χρόνος, καθ’ ον παρέμεινεν εργαζόμενον λογίζεται ως καλυπτόμενος υπό των ληξασών συμβάσεων, παρατεινομένης της ισχύος των δια του παρόντος μέχρι της επαναπροσλήψεώς του». Το β΄εδάφιον της παρ. 1 αντικατεστάθη ως άνω δια του άρθρ. 22 Νόμ. 3194/1955 (ανωτ. σελ. 218,27). Αι συμβάσεις μετά των υπαλλήλων τούτων θα υπογράφωνται υπό του Υπουργού της Γεωργίας ή του υπό τούτου εξουσιοδοτημένου ανωτέρου υπαλλήλου του Υπουργείου Γεωργίας. Η σχετική δαπάνη δια την μισθοδοσίαν των υπαλλήλων τούτων βαρύνει τον προϋπολογισμόν εξόδων του Υπουργείου Γεωργίας, αναγραφομένης εις τούτον ειδικής πιστώσεως. 2.Αι μέχρι τούδε γενόμεναι προσλήψεις προσωρινών επί συμβάσει υπαλλήλων, κατ’ εφαρμογήν της  από 30.4.1949 συμβάσεως, μεταξύ της εν Ελλάδι Αμερικανικής Αποστολής Οικονομικής Συνεργασίας και της Ελληνικής Κυβερνήσεως «περί Αγροτικής Περιθάλψεως και Αγροτικής Αποκαταστάσεως Συμμοριοπλήκτων 1948-49» ως αύτη ετροποποιήθη δια της από 30.11.1949 ομοίας τοιαύτης, ως και αι δια την μισθοδοσίαν των υπαλλήλων τούτων δαπάναι θεωρούνται ως νομίμως ενεργηθείσαι. 3.Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως. 